Ciiyo 10
Ino Inga Mwabuzyiba Buti Bukombi Bwakasimpe?
1. Sena kuli buyo cikombelo comwe cakasimpe?
Jesu wakayiisya basikumutobela kujatikizya cikombelo comwe buyo, cakasimpe. Cili mbuli nzila iisololela kubuumi butamani. Jesu wakaamba kuti: “Mbasyoonto baijana.” (Matayo 7:14) Leza utambula buyo bukombi buyeeme a Jwi lyakwe lyakasimpe. Bakombi boonse bakasimpe balikamantene mulusyomo lomwe.—Amubale Johane 4:23, 24; 14:6; Baefeso 4:4, 5.
2. Ncinzi ncaakaamba Jesu kujatikizya Banakristo bakubeja?
Jesu wakacenjezya kuti basinsimi bakubeja bayoonyonganya Bunakristo. Balibonya mbuli kuti mbakombi bakasimpe. Zikombelo zyabo zilitaminina kuba zya Bunakristo. Pele mulakonzya kubazyiba bwini mbobabede bantu bali boobu. Munzila nzi? Bukombi bwakasimpe bulikke mbobutondezya bube anzila zya Banakristo beni-beni.—Amubale Matayo 7:13-23.
3. Ino bakombi bakasimpe inga mwabazyiba buti?
Atulange-lange zitondezyo zyosanwe eezyi:
Bakombi bakasimpe balalilemeka Bbaibbele kuti ndi Jwi lya Leza. Balasolekesya kupona kweelana anjiisyo zyandilyo. Aboobo, cikombelo cakasimpe ciliindene acikombelo ciyeeme aamizeezo yabantu. (Matayo 15:7-9) Bakombi bakasimpe tabayiisyi cintu cimwi akucita ciimpene ancobayiisya.—Amubale Johane 17:17; 2 Timoteyo 3:16, 17.
Basikutobela ba Jesu bakasimpe balalilemeka zyina lya Leza, Jehova. Jesu wakalilemeka zyina lya Leza kwiinda mukulizyibya. Wakabagwasya bantu kumuzyiba Leza alimwi wakabayiisya kupailila zyina lya Leza kuti lisalazyigwe. (Matayo 6:9) Kubusena nkomukkala, ino ncikombelo nzi cizyibya zyina lya Leza?—Amubale Johane 17:26; Baloma 10:13, 14.
Banakristo bakasimpe balakambauka kujatikizya Bwami bwa Leza. Leza wakatuma Jesu kuti akambauke makani mabotu aajatikizya Bwami. Bwami bwa Leza mbobulangizi bulikke mbobajisi bantu. Jesu wakazumanana kubukambauka kusikila buzuba mbwaakafwa. (Luka 4:43; 8:1; 23:42, 43) Wakaamba kuti basikumutobela bayookambauka kujatikizya Bwami oobu. Ikuti muntu wamusikila kaambaula kujatikizya Bwami bwa Leza, ino inga wabalilwa kucikombelo nzi?—Amubale Matayo 24:14.
Basikutobela ba Jesu tabali banyika eeyi mbyaabi. Mulakonzya kubazyiba nkaambo tabatoli lubazu mumapolitikisi naa mumazwanga aabuleya. (Johane 17:16; 18:36) Alimwi tabaiyi micito amizeezo mibyaabi iili munyika.—Amubale Jakobo 4:4.
Banakristo bakasimpe balijisi luyando lulibedelede akati kabo. Kwiinda mu Jwi lya Leza, baiya kulemeka bantu bamisyobo yoonse. Nokuba kuti bukombi bwakubeja bwagwasyilizya munkondo zicitika munyika, bakombi bakasimpe balakaka kucita oobo. (Mika 4:1-3) Muciindi caboobo, bantu bamucikombelo cakasimpe babelesya ciindi cabo azyintu zyabo kugwasya alimwi akukulwaizya bamwi cakulisungula.—Amubale Johane 13:34, 35; 1 Johane 4:20.
4. Sena inga mwacizyiba cikombelo cakasimpe?
Ncikombelo nzi cijisi buyo njiisyo ziyeeme aa Jwi lya Leza, icilemeka zyina lya Leza, alimwi akwaambilizya Bwami bwa Leza kuti mbobulangizi bulikke bwabantu? Ninkamu nzi iijisi luyando alimwi iitatoli lubazu munkondo? Ino muyeeya buti?—Amubale 1 Johane 3:10-12.
som_Latn bem_Latn nya_Latn bem_Latn ssw_Latn bem_Latn bem_Latn deu_Latn bem_Latn bem_Latn kin_Latn bem_Latn bem_Latn bem_Latn bem_Latn